Псалъэмакъыншэу зызытахэр
«Спартак-Налшык» (Налшык) — «Мордовия» (Саранск) — 1:3 (0:3). Налшык. «Спартак» стадион. Накъыгъэм и 14-м. ЦIыху 800 еплъащ.
Судьяхэр: Волошин (Смоленск), Линкин (Воронеж), Ковалёв (Реутов).
«Спартак-Налшык»: Антипов, Кузнецов, Дашаев, Марченкэ (Мухьэммэд, 71), Семёнов, Дроздов (Мурачёв, 46), Ахриев, Крамаренкэ (Бойчук, 60), Багъэтыр, Бажэ, Ахъядов (ЛIуп, 66).
«Мордовия»: Леонов, Осипов, Навлетов, Сабитов, Багаев, Иванов, Лебедев, Игнатович (Лукьянов, 77), Петров (Алхазов, 90+2), Деобальд (Чалов, 86), Сысуев (Амбарцумян, 66).
Топхэр дагъэкIащ: Петровым, 12 (0:1). Сысуевым, 27 (0:2). Игнатовичым, 41 (0:3). Марченкэ, 52 (1:3).
Дагъуэ къыхуащIащ: Сабитовым, Навлетовым, Игнатовичым, Мурачёвым.
Мы зэIущIэм къанэ щIагъуэ щымыIэу щызэхэкIынут зэпэщIэува командэхэм адэкIэ я Iуэхухэр зэрыхъунур: текIуэныгъэрат ахэр япэ дивизионым къыхэзыгъэнэнур. Абы къыхэкIыу зэпэщIэтыныгъэ гуащIэ щыIэну хуэбгъэфащэ хъунут. АрщхьэкIэ джэгум и Iыхьэ щанэри зэфIэкIатэкъым «Спартак-Налшыкым» и футболистхэм псалъэмакъыншэу зыщатам.
ЕпщыкIутIанэ дакъикъэм хьэщIэхэм бжыгъэр тынш дыдэу къызэIуахащ. Штрафнойм и ихьэпIэм и деж ди гъуащхьэхъумэ Марченкэ «Мордовия»-м и ебгъэрыкIуэныгъэр къыщызэтригъэувыIащ, футбол хабзэр къызэпиуду. Саранскдэсхэм ар Iэзэу къагъэсэбэпащ икIи Петровыр бзаджэу зэуа топым Антиповыр пэлъэщакъым.
Ди гъуащхьэтетым дыкъригъэлыфакъым 27-нэ дакъикъэми. Сысуевыр жыжьэу щыту къызэуа топри абы дигъэкIащ.
Джэгур зэриухынум теухуауэ зыгуэрхэм иджыри упщIэ гуэрхэр яIэмэ, ари лъэныкъуэ иригъэзащ «Мордовия»-м, командэхэм загъэпсэхуну имыкI щIыкIэ. Игнатович, ядэгушыIэм хуэдэу, ди гъуащхьэхъумэхэ- ми гъуащхьэтетми яIэ-щIэкIри, бжыгъэр 3:0-м нигъэсащ. АдэкIэ мыгурыIуэгъуэ щыIэжтэкъым.
52-нэ дакъикъэм Марченкэ хьэщIэхэм зы топ зэрахудигъэкIам стадионым къыщызэхуэса цIыху мащIэм гугъэ гуэрхэр къахилъхьэжат. АрщхьэкIэ абы нэхъыбэ зыхузэфIэкын гуптэкъым нобэрей «Спартак-Налшыкыр», псом хуэмыдэу и стадионым щыIэу. Фигу къэдгъэкIыжынщи, 2017 гъэм Къэбэрдей-Балъкъэрым и къалащхьэм щрагъэкIуэкIа зэIущIихым (мыри хэту) ящыщу зыми ди щIалэхэр щытекIуэфакъым икIи къахьыфыну щыта очко 18-м къыхахыфар 3 къудейщ. Ар къемызэгъщ икIи япэ дивизионым укъыхэзымынэнщ.
Зэрыхуэбгъэфащэ хъунумкIэ, «Спартак-Налшыкым» зыхэт гупыр зы тхьэмахуэ дэкIмэ ибгынэнущ. Апхуэдэу къэмыхъун пап-щIэ япэ дивизионым къыщынэжа джэгугъуэ закъуэм зы бэлыхь гуэр къыщыхъун хуейщ, абы и хьэрхуэрэгъу псори хагъащIэрэ езыр Краснодар щытекIуэу. Ар фIэщщIыгъуейщ. КъищынэмыщIауэ, япэ дивизионым дыщыхуейуэ пIэрэ апхуэдэ зэфIэкI фIэкIа зимыIэ, еплъыну цIыху 500-800 фIэкIа къызэхуэзы-
мышэсыф, хамэ футболистхэр зэбэкI командэ?
АдэкIэ фыщыдгъэгъуэзэнщ иужьу екIуэкIа зэIущIэхэм къарикIуа бжыгъэхэм: «Зенит-2» (Санкт-Петербург) — «Факел» (Воронеж) — 1:1, «Волгарь» (Астрахань) — «Кубань» (Краснодар) — 2:1, «Динамо» (Мэзкуу) — «Шинник» (Ярославль) — 1:0, «Балтика» (Калининград) — «Сокол» (Саратов) — 1:0,«Тосно» (Ленинград область) — «СКА-Хабаровск» (Хабаровск) — 3:1, «Енисей» (Красноярск) — «Тюмень» (Тюмень) — 1:0, «Нефтехимик» (Нижнекамск) — «Тамбов» (Тамбов) — 1:1,«Спартак-2» (Мэзкуу) — «Химки» (Химки) — 4:0, «Луч-Энергия» (Владивосток) — «Сибирь» (Новосибирск) — 0:0.
Урысей Федерацэм футболымкIэ и япэ дивизионым 2016 — 2017 гъэхэм щекIуэкI зэхьэзэхуэм и кIэух джэгугъуэр накъыгъэм и 20-м зэхэтынущ. А махуэм «Спартак-Налшыкыр» Краснодар къалэм щыIущIэнущ щIы-пIэ «Кубань»-м.
Жыласэ Заурбэч.
